Aostan herttua Amedeo.
**Amedeo Umberto Lorenzo Marco Paolo Isabella Luigi Filippo Maria Giuseppe Giovanni, Aostan kolmas herttua** (21. lokakuuta 1898 Torino, Italia – 3. maaliskuuta 1942 Nairobi, Kenia) oli italialainen kenraali ja Italian kuningasperheen jäsen, joka toimi Italian Itä-Afrikan varakuninkaana vuosina 1937–1941 ja komensi sinne sijoitettuja italialaisia joukkoja toisen maailmansodan Itä-Afrikan taisteluissa.

Perhe
-----

Amedeon isä oli marsalkan arvon saanut Aostan herttua Emanuele Filiberto ja isoisä Espanjan kuningas Amadeus I. Amedeon äiti Hélène oli Ranskan syrjäytettyyn Orléans-hallitsijasukuun kuuluneen Philippe d’Orléansin tytär. Italian kuningas Viktor Emanuel III oli Amedeon isän serkku. Amedeon puolisona oli vuodesta 1927 hänen serkkunsa Anna d’Orléans. Heille syntyi kaksi tytärtä.

Ura
---

Amedeo aloitti opinnot Nunziatellan sotakoulussa Napolissa vuonna 1913 ja osallistui ensimmäiseen maailmansotaan tykistöupseerina sekä vuosina 1925–1931 sotaan Libyan heimoja vastaan. Hän yleni kapteeniksi 1916 ja everstiksi 1928. Amedeo peri Aostan herttuan arvon isänsä kuoltua vuonna 1931 ja asui vuosina 1931–1937 perheineen Miramaren linnassa Triestessä. Vuodesta 1932 hän palveli ilmavoimissa, joissa hän sai prikaatikenraalin arvon 1934, divisioonakenraalin 1936 ja *generale di squadra aerea* -arvon 1937. Hänet nimitettiin vuonna 1937 Italian Itä-Afrikan kenraalikuvernööriksi ja varakuninkaaksi Rodolfo Grazianin tilalle. Italian Itä-Afrikka oli muodostettu yhdistämällä vuosina 1935–1936 valloitettu Etiopia ja Italian aiemmat siirtomaat Italian Somalimaa ja Eritrea.

Toisen maailmansodan aikana Aostan herttua oli varakuninkuuden ohella Italian Itä-Afrikkaan sijoitettujen sotajoukkojen komentaja. Hänellä oli käytössään 250 000 sotilasta, 400 tykkiä, 213 lentokonetta ja 200 panssarivaunua. Hän valloitti elokuussa 1940 vaivattomasti Brittiläisen Somalimaan, mutta voitosta ei ollut pitkäaikaista hyötyä, koska Italian hyökkäys Egyptiin epäonnistui. Tammikuussa 1941 britit aloittivat vastahyökkäyksen Italian Itä-Afrikkaan usealta suunnalta: kenraali William Platt pohjoisesta Sudanista ja kenraali Alan Cunningham etelästä Keniasta. Myös Etiopian syrjäytetty keisari Haile Selassie liittyi taisteluun. Britit valtasivat Addis Abeban huhtikuussa 1941 ja Aostan herttua antautui toukokuussa Amba Alagi -vuorella. Hänet oli vielä saman vuoden helmikuussa ylennetty armeijakenraaliksi (*generale d’armata*).

Amedeo kuoli tuberkuloosiin ja malariaan ollessaan brittien sotavankina Kenian Nairobissa maaliskuussa 1942, vain 43-vuotiaana. Aostan herttuan arvon peri hänen veljensä, Spoleton herttua Aimone.

Lähteet
-------

1. 1 2 3 4 5 6 7 8 9  Mirko Harjula: *Saksan liittolaiset toisessa maailmansodassa 1939–1945 – Poliitikkojen ja sotilaiden elämäkertoja*, s. 19–20. Books on Demand (omakustanne) 2009. Google Books
2. 1 2 3 4 5 6 7 8 9 10  Nicola Labanca: SAVOIA AOSTA, Amedeo di, duca d'Aosta (italiaksi) *Dizionario Biografico degli Italiani* (2018), *Enciclopedia Treccani*. Viitattu 7.8.2022.
3. ↑  Duke of Aosta (englanniksi) Firstworldwar.com. Viitattu 7.8.2022.
4. ↑  Antony Beevor: *Toinen maailmansota*, s. 178, 182–184 (suom. Jorma-Veikko Sappinen). WSOY, Helsinki 2012.
5. ↑  Aostan herttua haudataan Afrikkaan. (tilaajille) Helsingin Sanomat 5.3.1942, s. 8, HS Aikakone. Viitattu 8.8.2022.

Aiheesta muualla
----------------

* Kuvia tai muita tiedostoja aiheesta **Amedeo (Aostan herttua)** Wikimedia Commonsissa

* Savoia-Aosta, Amedeo di (englanniksi) The Generals of WWII

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Italia
* Yhdysvallat
* Alankomaat
* Puola
* Vatikaani

 |
|  |
| Henkilöt | 
* Italian People

 |

 |